1.2.1.1. KC 2.atlases kārtas seminārs

Jautājumi semināra laikā:

1. Vai ir pētniecības projektiem, kuru kopsumma pārsniedz 250 000 *euro* obligāti jāveic tehniski ekonomiskās priekšizpētes?

*To var darīt, ievērojot MK noteikumu nosacījumus, bet tas nav obligāts nosacījums.*

1. Vai projekta iesnieguma veidlapā var mainīt rādītājus?

*Nevarēs samazināt projekta iesnieguma 1.6.1.punktā “Iznākuma rādītāji” norādītās rādītāju vērtības, bet palielināt varēs ar līguma grozījumiem.*

1. Uz kāda pamata var iesaistīt zinātnieku, ja tie ir zinātnisko institūtu pārstāvji ? Kāda veida līgumi tie varētu būt? Ārpakalpojums vai darba līgums?

*Kompetences centrs izvērtē optimālāko zinātnieku piesaistes veidu, MK noteikumi šo neregulē.*

1. Vai pētniecības virziena vadītājs var būt kompetences centra projektu atlases padomē un vai viena persona var būt pētniecības virziena vadītājs un zinātniskais pārstāvis?

*Jā.*

1. Vai kompetences centra vadītājs var būt algots darbinieks, nevis valdes priekšsēdētājs?

*Jā, kompetences centra vadītājs var nebūt tā valdes priekšsēdētājs, līdz ar to var būt arī darbinieks.*

1. Kā tiks vērtēta pētniecības virziena vadītāja pieredze? Vai tiks ņemts vērā lielākais vadītais pētniecības projekts?

*Tiks vērtēta pieredze gados līdzīga apjoma pētniecības projektu vadīšanā vai uzņēmumu vadīšanā, kuri ir veikuši līdzīga apjoma P&A darbus, nevis tikai lielākā vadītā pētniecības projekta apjoms.*

1. Vai kompetences centram var būt tikai viens pētījumu virziens?

*Jā.*

1. Par pētniecības pakalpojumu sniedzējiem - vai pietiek, ka ir aprakstīta līdzšinējā pieredze un sadarbība ar konkrētu pakalpojuma sniedzēju (t.sk. ārvalstu), pamatojot izvēli turpināt sadarbību?

*Nē, nepietiek. Arī tad, ja ir bijusi laba sadarbība, ir jāpamato, kāpēc nav meklēts kāds cits partneris, īpaši Latvijas resursos, jo programmas mērķis ir izmantot Latvijas zinātnieku resursus.*

1. Vai zinātnieka pieņemšana darbā uz laiku skaitās kā sadarbība ar zinātnisko institūtu?

*Jā.*

1. Kāds ir mērķis tehniski ekonomiskajām priekšizpētēm?

*Tā ir iespēja ar ERAF atbalstu pārbaudīt, vai ir vērts ieguldīt līdzekļus jaunā apjomīgā pētījumā. Veicot tehniski ekonomisko priekšizpēti secinājums var būt arī tāds, ka pētījumu nav reāli veikt.*

1. Vai arī sadarbības partneriem (pētniecības projektu īstenotājiem) būs pieeja KP VIS?

*Kompetences centrs ir atskaišu sniedzējs, tāpēc sadarbības partneriem (komersantiem) nav nepieciešama pieeja KP VIS. Komersantam nekādi dokumenti CFLA nav jāsniedz, visus dokumentus iesniedz kompetences centrs.*

1. Ko darīt, ja kādam no komersantiem nav revidenta atzinuma?

*Ja nav revidenta atzinums, tad tiek pieņemts, ka konkrētajam sadarbības partnerim nav nekāds eksporta apjoms no jauniem radītiem produktiem, jo kopējā apgrozījumā, pret kuru tiek rēķināts minētais eksporta apjoms, tiek ieskaitīts arī sadarbības partneris, kuram nav revidenta atzinums.*

1. Kā CFLA noteiks, kas ir jauns produkts?

*Jauna produkta definīcija atbilst tai, kuru lieto Centrālā statistikas pārvalde (Pārskats par inovācijām uzņēmējdarbībā – atrodams* [*http://www.csb.gov.lv/veidlapas/2015/2-inovacijas*](http://www.csb.gov.lv/veidlapas/2015/2-inovacijas) *). Citiem vārdiem sakot – revidenta atzinumā ir jānorāda eksporta apjoms no tiem jaunajiem produktiem, par kuriem komersants jau ir sniedzis statistikas pārskatus Centrālai statistikas pārvaldei.*

1. Kuri tiks ņemti vērā kā pēdējie noslēgtie gadi?

*Ja VISIEM iesaistītajiem (KC, tā dibinātajiem, sadarbības partneriem un atbalstošajai asociācijai) ir noslēgts 2015.gads un ir sagatavoti revidenta atzinumi, tad vērtējot 1.3. un 4.1.-4.5.kritērijus CFLA ņems vērā arī 2015.gadu. Ja par kādu no KC iesaistītajiem dalībniekiem (KC, tā dibinātajiem, sadarbības partneriem un atbalstošajai asociācijai) nav iesniegti dokumenti, kas apliecina ka 2015.finanšu gads ir noslēgts un nav iesniegts revidenta atzinums, tad vērtējot 1.3. un 4.1.-4.5.kritērijus tiks ņemti vērā standartformā norādītie finanšu gadi, tas ir, 2012., 2013., 2014.*

1. Kāds ir maksājumu pieprasījumu izskatīšanas termiņš?

*10dd laikā ātrākajam maksājumam, 20dd laikā starpposma maksājumam un 60dd noslēguma maksājumam.*

1. Vai iepirkuma plānu var iesniegt ātrāk, pirms projekta iesniegšanas?

*Jā, var iesniegt ātrāk, bet CFLA neveikts iepirkumu pirmspārbaudes pirms līguma par projekta īstenošanu noslēgšanas.*

1. Kā tiks veikta risku izvērtēšana projektam?

*CFLA sākotnējo projekta riska līmeni nosaka ne vēlāk kā viena mēneša laikā pēc civiltiesiska līguma par projekta īstenošanu noslēgšanas ar ES fondu finansējuma saņēmēju. Projekta risku izvērtē, ņemot vērā noteiktos riska kritērijus saskaņā ar Vadlīnijām par Eiropas Savienības struktūrfondu un Kohēzijas fonda līdzfinansētā projekta pārbaudēm 2014.-2020.gada plānošanas periodā un CFLA iekšējo metodiku. Projekta riska līmeņa pārvērtējumu CFLA veic ne vēlāk kā 12 mēnešu laikā pēc iepriekšējā riska izvērtēšanas veikšanas.*

1. Vai ir metodika, pēc kuras aprēķina zinātnieku darba algas, stundas, slodzes izmaksas? Vai izmanto vidējo algu nozarē pēc statistikas datiem?

*Nē, nav.  Zinātnieku darba samaksai jābūt pamatotai un samērīgai, ņemot vērā noteikto darba apjomu un specifiku. Gadījumos, kad CFLA radīsies šaubas par izmaksu pamatotību un samērīgumu, CFLA vērtēs pētniecības projektu īstenotāju darba samaksu attiecībā pret vidējo statistisko algu nozarē.*

1. Kā budžetā norādīt situāciju, ja pētniecības projektā ir gan tehniski ekonomiskā priekšizpēte, gan rūpnieciskais pētījums, gan eksperimentālā izstrādne?

*Budžetā atsevišķās pozīcijās norāda izmaksas tehniski ekonomiskajai priekšizpētei, rūpnieciskajam pētījumam un eksperimentālajai izstrādnei.*

1. Vai 4% garantija tiek aprēķināta no projekta iesnieguma iesniegšanas brīža?

*4% garantija jāaprēķina no projekta darbību īstenošanas sākuma, t.i., no kompetences centra projekta iesnieguma iesniegšanas CFLA, ja kāds no pētniecības projektiem tiek uzsākts pirms CFLA līguma par projekta īstenošanu noslēgšanas ar kompetences centru. Vēršam uzmanību, ka pirms kompetences centra projekta iesnieguma iesniegšanas CFLA pētniecības projekti nevar tikt uzsākti.*

1. Kad tiks iedarbināta 4% garantija, vai arī gadījumā, ja netiks deklarēts iepriekš solītais finanšu daudzums?

*Garantija tiek ieturēta, ja apstiprinātajā projektā par pirmajiem 12 projekta īstenošanas mēnešiem tiek deklarēts mazāks publiskā finansējuma apjoms nekā sākotnēji plānots, bet CFLA vērtēs katru konkrētu gadījumu, ievērojot samērīguma principu.*

1. Vai par  plānoto rādītāju nesasniegšanu tiks piemērota finanšu korekcija?

*Finanšu korekcijas par plānoto rādītāju nesasniegšanu nosaka Vadošās iestādes Vadlīnijas par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020.gada plānošanas periodā. Tās citā starpā paredz, ka projekta mērķu vai rādītāju nesasniegšanas gadījumā var būt izņēmumu situācijas, kad finanšu korekciju nepiemēro. CFLA izvērtēs nesasniegto rādītāju apjomu, t.sk., iemeslus kāpēc tie nav sasniegti, un to ietekmi uz projekta mērķi. Pēc rādītāju izmaiņu saskaņošanas ar atbildīgo iestādi CFLA pieņems lēmumu par finanšu korekciju piemērošanu vai nepiemērošanu konkrētā gadījumā.*